b'\n_START_ARTICLE_\nOlli-Matti Multam\xc3\xa4ki\n_START_PARAGRAPH_\nOlli-Matti Multam\xc3\xa4ki (18. huhtikuuta 1948 Iitti \xe2\x80\x93 7. tammikuuta 2007 Helsinki) oli suomalainen upseeri, kenraaliluutnantti ja maavoimap\xc3\xa4\xc3\xa4llikk\xc3\xb6._NEWLINE_Multam\xc3\xa4ki valmistui Kadettikoulusta 1971 ja Sotakorkeakoulusta 1985. H\xc3\xa4n suoritti maisterin tutkinnon (M.Sc.) turvallisuusstrategiassa Yhdysvalloissa 1994._NEWLINE_H\xc3\xa4n palveli YK:n apulaisedustajan sotilasavustajana Afganistanissa ja Pakistanissa (UNGOMAP) 1988\xe2\x80\x931989 ja YK:n p\xc3\xa4\xc3\xa4sihteerin erityisedustajan sotilasneuvonantajana Afganistanissa (UNAMA) 2003. H\xc3\xa4n toimi my\xc3\xb6s yhteysupseerina Yhdysvalloissa ja apulaissotilasedustajana EU:ssa ja NATO:ssa._NEWLINE_H\xc3\xa4n oli Porin Prikaatin komentaja 1997\xe2\x80\x932000 ja toimi P\xc3\xa4\xc3\xa4esikunnan maavoimap\xc3\xa4\xc3\xa4llikk\xc3\xb6n\xc3\xa4 1. elokuuta 2004 \xe2\x80\x93 31. joulukuuta 2006. H\xc3\xa4net ylennettiin kenraaliluutnantiksi 6. joulukuuta 2006. Multam\xc3\xa4ki kuoli sairauteen vuoden 2007 alussa.'